[{"text_idx": "#000000", "text": "Lo\u0303puks pa\u0308rast 1,5 aastat ootamist saan selle noa u\u0308le anda! Palju o\u0303nne veelkord Mammu!"}, {"text_idx": "#000001", "text": "Tegemist alustasin ma jaanuaris ning instagrammi kasutajatel on olnud vo\u0303imalus seda progressi ja\u0308rgida suht pidevalt."}, {"text_idx": "#000002", "text": "Tera sai muretsetud Kay Vikstro\u0308milt kui Helsingis noamessil ka\u0308isin (2015). Sabas kasutasin sarve, ploomi, kaske, kasetohtu ja nikkelho\u0303bedat. Viimistletud on see linao\u0303li ning mesilasvaha/karnauba vaha seguga."}, {"text_idx": "#000003", "text": "Noatupp on jo\u0303geva taimpark nahast millele seekord terakaitset sisse ei teinud. Va\u0308rvitud mahagoni nahava\u0308rviga. Peale voolisin lilleo\u0303ie mustri. Tavalise riputusaasa asemel kasutasin keskajamo\u0303jutustel lihtsalt nahkpaela mis on noatupe sisse po\u0303imitud."}, {"text_idx": "#000005", "text": "Oleks paslik ka siia kirjutada projekti lo\u0303pust. Nimelt sai raamaturiiul nr 2 valmis \u2013 see ku\u0308ll juba detsembri keskel."}, {"text_idx": "#000006", "text": "Kui projekti alguses mo\u0303tlesin, et see nu\u0308u\u0308d la\u0308heb ku\u0308ll kiiremini siis fakt on see, et ei la\u0308inud. Ikka tekkisid pikad to\u0308o\u0308koja pausid vahele. Vo\u0303i siis oli vaja teha mingeid muid asju ning see projekt seisis. Samas ei saa ka kurta \u2013 ho\u0308o\u0308veldus ja u\u0308leu\u0308ldine viimistlustase on sellel riiulil parem kui eelmisel."}, {"text_idx": "#000007", "text": "Riiul oma kasutuskohas \u2013 veel ilma raamatuteta"}, {"text_idx": "#000008", "text": "Riiul on nu\u0308u\u0308d eelmise otsas ning ta on ka \u201cfrench cleat\u201d su\u0308steemiga seina ku\u0308lge kinnitatud, et va\u0308ikesed (vo\u0303i enam mitte nii va\u0308ikesed) ka\u0308ed seda kogemata u\u0308mber ei to\u0303mbaks."}, {"text_idx": "#000009", "text": "Selle riiuli tulekuga saime lo\u0303puks oma raamatud kastidest va\u0308lja ning riiulitele. Ku\u0308ll mitmes reas ja veidi ka hunnikus aga siiski va\u0308ljas."}, {"text_idx": "#000010", "text": "Lo\u0303petasin just eelmise aasta teisel poolel treitud kausside o\u0303litamise ning otsustasin, et ei oota kuni mo\u0303ni u\u0308ritus tuleb vaid pakun soovijatele kohe saada. Sai loodud alam-leheku\u0308lg: u\u0308le olevad asjad. Pakkumised kehtivad kuni kaupa ja\u0308tkub \ud83d\ude09"}, {"text_idx": "#000011", "text": "2017 aasta siider lo\u0303puks pudelis"}, {"text_idx": "#000012", "text": "Nu\u0308u\u0308d puhkuse ajal vo\u0303tsin ka\u0308tte ning villisin eelmise aasta su\u0308gisel mulksuma pandud siidri. Esmalt ikka maitsesin, et ega ei ole a\u0308ra la\u0308inud enne."}, {"text_idx": "#000013", "text": "Siider enne villimist. Ilus selge teine."}, {"text_idx": "#000014", "text": "Kuldne vedelik mu klaasis maitses ha\u0308sti ja siis tuligi hakata pudeleid pesema ja silte eemaldama. Kahtlustan, et see oligi see peamine po\u0303hjus miks ma ei olnud seda to\u0308o\u0308d varem ette vo\u0303tnud. Siltide eemaldamine ja pudelite pesemine on suhteliselt tu\u0308u\u0308tu to\u0308o\u0308. Samas \u2013 kes ei tee see ka ei saa."}, {"text_idx": "#000015", "text": "Nu\u0308u\u0308d igatahes jook pudelis ning ootab tarbimist \ud83d\ude42"}, {"text_idx": "#000016", "text": "Pole siia ammu midagi kirjutanud, kuid see ei ta\u0308henda, et midagi ei toimu \ud83d\ude09 Nagu ikka toimub ro\u0308o\u0308pra\u0308hklemine mitmes suunas korraga."}, {"text_idx": "#000017", "text": "Mo\u0303ned kuud tagasi avastasin ta\u0308nu Tarmole GuruShots keskkonna, mis (taas)aktiviseeris minu fotohuvi. Et kindlasti olen nu\u0308u\u0308d ja\u0308lle katsetanud uusi vo\u0303tteid ning saanud na\u0308iteks targemaks just va\u0308lgunduse asjus."}, {"text_idx": "#000018", "text": "Ka to\u0308o\u0308koda ei ole seisnud kasutamata. Lo\u0303puks on ka\u0308sil raamaturiiul nr 2. Esimese kohta aruandlust saate lugeda >siit< . Praeguseks on ko\u0303ik 4 ku\u0308ljelauda ho\u0308o\u0308veldatud ning tegemata on vaid 2 seesmist riiuliplaati. Kahjuks peab to\u0303dema, materjal oli selle aja jooksul pa\u0308ris ha\u0308sti kaardu to\u0303mmanud, et uue riiuli seinad pa\u0308ris samapaksud ei tule \u2013 materjal lihtsalt ei andnud va\u0308lja."}, {"text_idx": "#000019", "text": "Lisaks sai eelmine na\u0308dalavahetus teivastreipingile nn \u201cha\u0308a\u0308led sisse\u201d pandud ning aasta esimene kauss on kuivamas. Materjaliks siis seekord vaher, mille annetas mulle Karusmari. Aita\u0308h veelkord! Vaher on treides ha\u0308sti mo\u0303nus \u2013 veidi raskem kui kask kuid tulemus on palju huvitavam."}, {"text_idx": "#000020", "text": "Lisaks on nu\u0308u\u0308d minu tegemisi vo\u0303imalik ja\u0308lgida ka Instagrammis. Tegin sinna katsetuseks konto ning hetkel va\u0308hemalt olen seda kasutanud. Seal siis jooksvalt to\u0308o\u0308koja pilte ning ka muud mis ette ja\u0308a\u0308b."}, {"text_idx": "#000021", "text": "Selline ta siis sai see minu nuga."}, {"text_idx": "#000022", "text": "Kuna noa tegemisse tuli va\u0308ike paus (nahato\u0308o\u0308d on pooleli) siis otsustasin vahepeal to\u0308o\u0308kojas ette vo\u0303tta midagi uut."}, {"text_idx": "#000023", "text": "Juba ammu oli mul ko\u0303rvale pandud u\u0308he vana tooli katkised jalad. Minu mo\u0303tteka\u0308ik nende juures oli, et tegu on tislerikuiva materjaliga, mida saab uuest taaskasutada. Nu\u0308u\u0308d see siis juhtuski."}, {"text_idx": "#000024", "text": "Kuna ja\u0308rgmine projekt on uuesti raamaturiiul ning eelmine kord oli kehv olemasoleva ro\u0308o\u0308bitsaga kaugemat triipu to\u0303mmata lauale siis sai vo\u0303etud plaani uus suurem ro\u0308o\u0308bits valmistada."}, {"text_idx": "#000025", "text": "Paralleelsest osast tuli keha ning teisest osast poom. Kusjuures ei saa pa\u0308ris ha\u0308sti pihta, et mis puuliigiga tegu on. Kask see pole ning ma\u0308nd ka mitte. Kalduks tamme poole aga puuduvad tammele iseloomulikud kiired. Vana viimistlus igatahes tuli paari ho\u0308o\u0308vlilu\u0308kkega maha ning alt tuli ta\u0308itsa hea kasutatav puit va\u0308lja."}, {"text_idx": "#000026", "text": "Kehale sai siis tehud auk poomi jaoks. Olin ku\u0308ll ettevaatlik aga u\u0308hest ku\u0308ljest suutsin ikka veidi rohkem a\u0308ra vo\u0303tta kui oleks pidanud. Algselt \u2013 enne vo\u0303tmekiilu sissepanekut ei olnud tapi tihedus pa\u0308ris see mis soovisin. Aga eks tehes o\u0303pib."}, {"text_idx": "#000027", "text": "Vo\u0303tmekiilu tegin tammest. Oli u\u0308ks vana po\u0303radalaua ja\u0308a\u0308k (Kogu ro\u0308o\u0308bits on u\u0308ks suur ja\u0308a\u0308k :D), mis sai siis paksusesse ho\u0308o\u0308veldatud."}, {"text_idx": "#000028", "text": "Ma\u0308rkenoaks kasutasin oma poolelioleva noa putkest u\u0308leja\u0308a\u0308nud juppi mille teritasin ning ajasin siis poomi sisse."}, {"text_idx": "#000029", "text": "Selliselt ta siis valmis saigi. Esimesed katsetused ma\u0308rkimisel olid ta\u0308itsa mo\u0303nusad. Eks pa\u0308ris to\u0308o\u0308 ka\u0308igus saab hiljem aru. Aga va\u0308hemalt on taas u\u0308ks jupp vedelevat materjali va\u0308a\u0308rindatud."}, {"text_idx": "#000030", "text": "Vahepeal on nuga saanud kurvid. Et need aga u\u0308htlased oleks siis ma\u0308rkisin pliiatsiga faaside a\u0308a\u0308red enam-va\u0308hem peale. Peale seda la\u0308ks kogu ka\u0308epide materjaliva\u0308henduskuurile. Peamiselt kasutasin selleks viile \u2013 nii ja\u0308medaid kui mul oli. Kui suured faasid maas siis ja\u0308releja\u0308a\u0308nud nurgad veel omakorda va\u0308iksemaks jne."}, {"text_idx": "#000031", "text": "Nu\u0308u\u0308d on liivapaberi kord aga sellest juba ja\u0308rgmine kord."}, {"text_idx": "#000032", "text": "Aasta on la\u0308inud edasi kuid ka\u0308sito\u0308o\u0308ga on tegeletud veidi va\u0308hem. Korteris on olnud muid projekte mis vajavad ta\u0308helepanu. Kuid midagi siiski liigub."}, {"text_idx": "#000033", "text": "Vaikselt nokitsen praegu omale noa tegemisega. Pa\u0308rast seda kui ma kaotasin oma vana noa kuskil 6-7 aastat tagasi a\u0308ra olen ma kasutanud vajadusel Liisale kuuluvat. U\u0308hel hetkel aga otsustasin, et aitab ku\u0308ll \u2013 aeg teha endale uus."}, {"text_idx": "#000034", "text": "Teraks on valitud Puronvarsi toodang. Pikkuseks 125mm. Ka\u0308epideme otsustasin teha sarvest ning pa\u0308hklipuust. Lisaks kasutan ka uusho\u0303bedast ning kasetohust seibe."}, {"text_idx": "#000035", "text": "Ja\u0308rgnevad pildid on tehtud kiiresti telefoniga, et protsessi veidi dokumenteerida."}, {"text_idx": "#000036", "text": "Ko\u0303ik algas disainist ning materjali valikust."}, {"text_idx": "#000037", "text": "Esimesest pa\u0308hkliklotsist kahjuks pidin loobuma. Putke jaoks auku puurides suutis puur viltu ennast keset plokki keerata. Aga kuna ma tu\u0308ki olin vo\u0303tnud u\u0308pris ta\u0308pse siis la\u0308ks see tolerantsidest juba va\u0308lja. Ei tea kas surusin puurile liiga kiiresti peale vo\u0303i on puur ise nu\u0308ri aga nii ta la\u0308ks."}, {"text_idx": "#000038", "text": "Sarve tu\u0308ki sain brisa.fi-st ning sellega la\u0308ks to\u0303esti o\u0303nneks. Vaid korra olen ma na\u0308inud nii korralikku sarvetu\u0308kki, kus ei ole auke sees ning va\u0308rv mo\u0303nusalt u\u0308htlane."}, {"text_idx": "#000039", "text": "Nagu na\u0308ha otsustasin oma elu keeruliseks teha ning sirgete seibide asemel kumeraid kasutada. Pole varem sellist asja teinud. Lisaks tuleb to\u0303deda et kumeraid seibe on u\u0308pris raske teha. Lo\u0303puks aga said jupid valmis ning oli vo\u0303imalus teha eelproov liimimiseks."}, {"text_idx": "#000040", "text": "Liimisel kasutasin Casco kahekomponendilist EPO liimi. Mul oli kasutuses kokku 3 erinevat versiooni korraga: puhas liim, sarvepuruga ja puupuruga. Puruta\u0308idisega versioonid siis selleks, et ta\u0308ita ko\u0303ikvo\u0303imalikud vahed ja praod, mis on veel ja\u0308a\u0308nud. Kuna liim oli ise 5 minutilise to\u0308o\u0308ajaga siis la\u0308ks pa\u0308ris kiireks. Ja\u0308rgmine kord peaks kindlasti kasutama mingit pikema to\u0308o\u0308ajaga versiooni. Saaks rahulikumalt asjatada ning lisaks jo\u0303uaks liim voolata ko\u0303ikjale kuhu vaja."}, {"text_idx": "#000041", "text": "Kui liim kuiv sai alustada vormimisto\u0308o\u0308ga. Ko\u0303igepealt ku\u0308ljed kandiliseks ning siis ku\u0308lgprofiil enam va\u0308hem paikka. See on nu\u0308u\u0308d see koht kuhu ma praegu jo\u0303udnud olen."}, {"text_idx": "#000042", "text": "Kasutusel siis praegu 60-nene liivapaber mis vaibateibiga nn \u201csoomepapi\u201d peale liimitud. Lisaks muretsesin endale Stokkerist Pferdi ko\u0303ige ja\u0308medama metalliviili mille abil siis vormida lo\u0303plik kuju."}, {"text_idx": "#000043", "text": "Nagu na\u0308ha to\u0308o\u0308d on veel ku\u0308llaga. Ja\u0308rgmiseks ongi veel ku\u0308lgprofiili nn peenha\u0308a\u0308lestus. Siis hakkan ka\u0308epidet u\u0308mmargusemaks ja\u0308rjest tegema."}, {"text_idx": "#000045", "text": "Materjaliks seekord alo\u0303tsa vo\u0303i siis haraline ploomipuu (Prunus cerasifera) mille tu\u0308vejupi Karusmari mulle annetas. Suur aita\u0308h veelkord \ud83d\ude42"}, {"text_idx": "#000046", "text": "Toon a\u0308ra seekord ka mo\u0303ned pidlid mis to\u0308o\u0308ka\u0308igus tehtud sai."}, {"text_idx": "#000047", "text": "Saetud pooleks. Lo\u0303hestada ei julgenud."}, {"text_idx": "#000048", "text": "Kirveto\u0308o\u0308 tehtud \u2013 nu\u0308u\u0308d saab hakta treima."}, {"text_idx": "#000049", "text": "Sisemus veel teha. Ajaliselt vo\u0303tab see u\u0308le poole ajast. Siin toorik juba pingis u\u0308mber po\u0308o\u0308ratud."}, {"text_idx": "#000050", "text": "Punkt kus keskmine osa a\u0308ra murtakse meenutab veidi nagu nab ning murdmine nabano\u0308o\u0308ri katki lo\u0303ikamist."}]